b'\n_START_ARTICLE_\nNata\xc5\xa1a Konc Lorenzutti\n_START_SECTION_\n\xc5\xbdivljenje\n_START_PARAGRAPH_\nNata\xc5\xa1a Konc Lorenzutti se je rodila 20. junija 1970 v Kranju. Po kon\xc4\x8dani Srednji \xc5\xa1oli za oblikovanje in fotografijo v Ljubljani leta 1989 je nadaljevala \xc5\xa1tudij na Akademiji za gledali\xc5\xa1\xc4\x8de, radio, film in televizijo v Ljubljani, smer dramska igra in umetni\xc5\xa1ka beseda. V tretjem letniku (1992) je prejela fakultetno Pre\xc5\xa1ernovo nagrado za vlogo Ofelije. Med letoma 1993 in 1995 je bila anga\xc5\xbeirana v Slovenskem ljudskem gledali\xc5\xa1\xc4\x8du v Celju, med letoma 1995 in 1999 pa v Primorskem dramskem gledali\xc5\xa1\xc4\x8du v Novi Gorici. Leta 1997 je diplomirala z vlogo Ane v Sodnem dnevu in diplomskim delom z naslovom Privid resni\xc4\x8dnosti. Zatem je prenehala slu\xc5\xbebovati v Primorskem dramskem gledali\xc5\xa1\xc4\x8du (1999) in pridobila status samostojne ustvarjalke. Sodeluje z Zavodom za \xc5\xa1olstvo kot soavtorica u\xc4\x8dnega na\xc4\x8drta za umetni\xc5\xa1ko gimnazijo dramsko-gledali\xc5\xa1ke smeri in prenovljene filmsko-gledali\xc5\xa1ke smeri. Od leta 2006 dalje pou\xc4\x8duje igro in govor na Gimnaziji Nova Gorica. Leta 2008 je zaklju\xc4\x8dila pedago\xc5\xa1ko-andrago\xc5\xa1ko izobra\xc5\xbeevanje na Pedago\xc5\xa1ki fakulteti v Ljubljani ter opravila strokovni izpit v vzgoji in izobra\xc5\xbeevanju. Leta 2011 je zagovarjala magistrsko delo z naslovom Plasti ustvarjene besede v pisni in govorni podobi avtorske proze na Akademiji za gledali\xc5\xa1\xc4\x8de, radio, film in televizijo v Ljubljani, smer umetni\xc5\xa1ka beseda, ter pridobila naslov magistrica umetnosti._NEWLINE_Z mo\xc5\xbeem in otroki \xc5\xbeivi v Oseku pri Novi Gorici.\n_START_SECTION_\nDelo\n_START_PARAGRAPH_\nUveljavlja se predvsem kot mladinska pisateljica, pi\xc5\xa1e pa tudi za odrasle. Objavlja v revijah Cicido, Ciciban in Mavrica. Napisala je tudi nekaj scenarijev za igrane oddaje Otro\xc5\xa1kega in mladinskega programa RTV Slovenija._NEWLINE_Z dijaki dramskogledali\xc5\xa1kega oddelka Gimnazije Nova Gorica uprizarja avtorske mladinske igre (Dru\xc5\xa1tvo starej\xc5\xa1ih bratov 2012, Kekec gor, Kekec dol 2013, Reci gladko tetanus 2014, O pravljici, ki je ni nih\xc4\x8de povedal 2015, Lica kot \xc4\x8de\xc5\xa1nje 2016, Gremo mi v tri krasne 2017) in pripravlja uprizoritve del, ki so predpisana za esej pri splo\xc5\xa1ni maturi, bodisi pri sloven\xc5\xa1\xc4\x8dini bodisi pri izbirnem predmetu zgodovina in teorija drame in gledali\xc5\xa1\xc4\x8da: Konje krast 2013, Veliki briljantni val\xc4\x8dek 2014 (dokon\xc4\x8danje re\xc5\xbeije Marjana Bevka), \xc4\x8ce\xc5\xa1njev vrt (A. P. \xc4\x8cehov) 2016, Alamut (V. Bartol, dramatizacija D. Jovanovi\xc4\x87, Nata\xc5\xa1a K. Lorenzutti) 2017, Ube\xc5\xbeni delci (Anne Michaels, dramatizacija Nata\xc5\xa1a K. Lorenzutti) 2018, Ugasniti lu\xc4\x8d, a ne umreti (priredba drame Antigona zdaj Evalda Flisarja, s poezijo Barbare Korun) 2019.'